Studie: Geslagsongelykheid steeds wêreldwyd ŉ probleemŉ Nuwe wêreldwye studie vir Internasionale Vrouedag deur Ipsos en die Globale Instituut vir Vroueleierskap aan King’s College in Londen het bevind dat die meerderheid mans saamstem dat vroue nie gelykheid sal bereik sonder mans se ondersteuning nie, maar die helfte van hulle voel te veel word van hulle verwag om dié gelykheid te ondersteun. Dié studie is gedoen met mense onder die ouderdom van 65 van 27 verkillende lande. 65% van die deelnemers glo dat vroue nie gelykheid in hulle lande sal kry indien mans nie ook aktief vroueregte begin ondersteun nie. ŉ Kwart (25%) het nie met dié stelling saamgestem nie. 75% van die deelnemers in Suid-Afrika het saamgestem met die stelling, terwyl slegs 47% van die deelnemers in Japan saamgestem het. Mense is wel onseker oor of daar te veel van mans verwag word in die stryd om gelykheid. 43% van die deelnemers wêreldwyd het gemeen dat te veel van mans verwag word. 50% van die mans het gesê te veel word van hulle verwag, terwyl slegs 36% van vroue so gedink het. Meer as die helfte van die respondente het gesê hulle dink daar is meer voordele daarin om ŉ man, eerder as ŉ vrou, in vandag se samelewing te wees. Slegs 12% glo daar is meer voordele vir vroue as vir mans. 26% van die deelnemers glo wel daar is geen verskil aan voordele vir mans en vroue nie, Die meerderheid van dié deelnemers was mans. Suid-Afrikaners is veral geneig om te dink dat mans meer voordele in die samelewing het as vroue; 55% van Suid-Afrikaners het daarmee saamgestem. Meer as die helfte (52%) van Suid-Afrikaners in die studie het ook gesê hulle dink nie die druk om gelykheid te bereik het al ver genoeg gevorder nie. Meer as die globale gemiddeld (44%) van Suid-Afrikaners het hulself as feministe beskryf. Wêreldwyd het slegs ŉ derde (33%) van die deelnemers gesê hulle is feministe, en vroue was meer geneig daartoe om daarmee saam te stem as mans. Die studie het verder bevind dat daar steeds ŉ lang pad is om te stap om geslagsgelykheid te bereik, maar dat houdings besig is om te verander. Die helfte (50%) van die deelnemers het saamgestem dat jong vroue vandag ŉ beter lewe sal hê as vroue van hul ouers se generasie. Daarteenoor het 42% van die deelnemers gesê dat jong mans ŉ beter lewe as mans in hul ouers se generasie sal hê. Lande wat die positiefste was oor hul toekoms, teenoor hul ouers se lewe, is Chili, Colombia en Indië. Groter hoeveelhede mense in Turkye, Hongarye en Serwië glo wel dat vandag se jongmense slegter af is as vorige generasies. ŉ Derde van die deelnemers wêreldwyd (65%) het gesê dat gelykheid tussen mans en vroue vir hulle van persoonlike belang is. Mense in Peru, Colombia en Suid-Afrika stem makliker saam met dié stelling, terwyl minder mense in Japan, Rusland en Nederland daarmee saamstem. Houding teenoor geslagsrolle is ook besig om te verander. Om kinders groot te maak is nie meer net die vrou se werk nie en 75% van die deelnemers het gesê mans wat by die huis bly om kinders groot te maak is nie minder van ŉ man nie. 75% van mense het ook gesê hulle sal gemaklik wees daarmee om ŉ vrou as baas te hê. In Suid-Afrika het 70% van die deelnemers gesê hulle sal gemaklik wees met ŉ vrou as baas, terwyl 24% gesê het dit sal hulle ongemaklik maak. Hoewel stappe in die regte rigting gedoen word om geslagsgelykheid te bereik, is seksuele teistering, seksuele geweld, fisieke misdaad, huishoudelike mishandeling en ongelyke betaling steeds groot kwessies wat vroue reg oor die wêreld in die gesig staar. Seksuele teistering word deur 30% van die deelnemers uitgesonder as die grootste kwessie waarmee vroue moet sukkel. Seksuele geweld word wel deur mense in Colombia, Spanje en Suid-Afrika as die belangrikste kwessie gesien. Gelyke betaling word in die kollig geplaas in baie Europese lande soos België, Hongarye, Duitsland en Nederland. Die meerderheid van die deelnemers glo dat werkgewers mans en vroue dieselfde moet betaal vir dieselfde werk. Hulle glo ook dat strenger reëls teen geweld en teistering teen vroue ingestel moet word. 69% van die deelnemers glo dié veranderinge sal ŉ positiewe impak op die strewe na gelykheid hê. Amper die helfte (48%) van die deelnemers het gesê hulle dink dat kinders grootmaak die area is waar daar nie genoeg gedoen word om gelykheid te bewerkstellig nie. Deelnemers glo wel dat onderwys die area is waar geslagsgelykheid eerste bereik sal word. 47% van die deelnemers het gesê hulle is positief dat diskriminasie teen vroue in die onderwys binne die volgende 20 jaar sal verdwyn.